《再继权之严韵二首 其一》
宋代·刘弇

庭椿摘初黄，畦韭剪柔绿。春盘巧饤饾，一堮生理足。

今者鸣啾肠，饥花到双目。终惭短豆恋，谁转紫芝瞩。

青烟扑九衢，碧瓦酣万屋。朝来好龙客，义动重裘燠。

慇勤斗酒约，豪健赛杨仆。吹回曲车梦，鸨羽正肃肃。

九天真龙飞，万物弹冠沐。萧短草木姿，窭贱衾裯宿。

叨逾太官粟，敢计功利速。惟应杯中物，可仗诗筒趋。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。